Bfn liggaamsbouer pryk op voorblad | Netwerk24
Bfn liggaamsbouer pryk op voorblad
Deur Marita Herselman 10 Januarie 2019 06:00
Liggaamsbouer, Yvette Ferreira. Foto: Marita Herselman
Yvette Ferreira is in Mei as 'n professionele liggaamsbouer geklassifiseer.Foto: Verskaf
Voordat sy in 2017 aan liggaamsboukompetisies begin deelneem het, was sy nog nooit in 'n bikini nie. Verlede maand het Yvette Ferreira (29) in 'n tweestuk op die voorblad van Fitness Magazine se November-Desember-uitgawe gepryk.
Dié Bloemfonteiner was verlede jaar onder die drie finaliste in die USN Face of Fitness-kompetisie.
Fitness Magazine die November-Desember-uitgawe op drie verskillende voorblaaie gepryk het. Die ander twee finaliste is Farai Gomwe, oorspronklik van Zimbabwe, en Logan Leigh, albei van Johannesburg.
Ferreira, wat haar enkele dae voor die kompetisie se sluitingsdatum ingeskryf het, sê dit is nie 'n skoonheidskompetisie nie.
Die liggaamsbougogga het haar gebyt nadat sy aan haar eerste kompetisie deelgeneem en derde geëindig het in die bikini-afdeling vir langer vroue. Dieselfde jaar het sy tot by die nasionale ronde van die Nasionale Amateur-liggaamsbouvereniging (Nabba) en Wêreldfiksheidsfederasie (WFF) se liggaamsboukompetisie deurgedring – sonder enige hulp.
Toe sy nie in dié nasionale kompetisie goed op die ranglys vaar nie, het sy haar einde 2017 by die aanlyn afrigter Riaan Dohne van Rishape Fitness aangesluit.
WFF het haar in Mei verlede jaar as 'n professionele liggaamsbouer geklassifiseer nadat sy die eerste plek in haar afdeling op die Nabba/WFF Pretoria Classic behaal het.
Ferreira sal Suid-Afrika vanjaar op die WFF se internasionale kampioenskap verteenwoordig.
Ferreira sê haar selfvertroue het aansienlik toegeneem sedert sy aan liggaamsboukompetisies begin deelneem het.
Sy was oor die jare heen selfbewus, veral oor haar rekmerke, en het in eenstukswemdrag of " 'n hempie" geswem.
Van die bevrediging in liggaamsboukompetisies lê vir haar daarin om vir mense te wys: "Hierdie is my harde werk.
Wanneer sy op die verhoog is, is die wete dat sy daagliks hard vir daardie oomblik gewerk het, lekker.
Die twee uur per dag wat sy in die gimnasium sweet, is ontspanning.
Sy laat haarself toe om te eet wat sy wil – wanneer sy nie vir 'n kompetisie voorberei nie – selfs oliebolle en pizza is moontlik. Haar kalorie-inname per dag moet nie 1 600 oorskry nie.
Farai Gomwe is uiteindelik aangewys die wenner van die USN Face of Fitness-kompetisie.
Ferreira lei winkelpersoneel op. Sy het 'n BA-graad in mediastudies aan die Universiteit van die Vrystaat (UV) verwerf. Sy doen tans 'n deeltydse kursus in voeding, waar haar passie lê, deur Trifocus Fitness Academy.